P r e d k l a d a c i a      s p r á v a

	Univerzita Konštantína Filozofa v Nitre je stredne veľká , dynamicky sa rozvíjajúca vysoká škola, ktorej východiskovo-priestorová a technická úroveň nezodpovedá súčasným potrebám školy a čiastočne ani súčasnému štandardu Slovenského univerzitného školstva. Napriek tomu sa UKF usiluje udržať vysokú odbornú úroveň  prípravy študentov, o čom svedčí aj trvalo enormný záujem študentov o štúdium na Univerzite Konštantína Filozofa v Nitre. V roku 1989/1990 študovalo na UKF  1 572 študentov, v roku 1999/2000  to bolo už 4 177 interných študentov a v súčasnosti študuje 4 383 študentov v dennej forme. Priestorová vybavenosť UKF Nitra je jednou z najnižších zo všetkých vysokých škôl na Slovensku, čo predstavuje len 3,85 m2  úžitkovej plochy pre výučbu na jedného študenta.

	Ministerstvo financií SR listom č. 5122/2001-42 zo dňa 27. marca 2001 súhlasilo so začatím stavby „Rekonštrukcia objektov S. I. T., Dražovská cesta, Nitra“ pre UKF Nitra v roku 2001 s predpokladaným investičným nákladom 55,0 mil. Sk. Na základe spracovanej projektovej dokumentácie na rekonštrukciu objektu S. I. T. rektor UKF v Nitre požiadal o zvýšenie tejto stavby z doterajších 55 mil. Sk na 198,2 mil. Sk.

	Východiskovým podkladom pre spracovanie  projektu stavby boli:
-	architektonická štúdia a stavebný zámer „Rekonštrukcia objektu S. I. T. pre potreby UKF v Nitre“,
-	stavebno-technický posudok stavby spracovaný TaSÚ, pobočka Žilina,
-	inžiniersko-geologický prieskum vykonaný firmou Geotrend Nitra.

Predmetom projektovej dokumentácie je rekonštrukcia a nadstavba  objektov v areáli          S. I. T., a to päťpodlažnej budovy a priľahlej jednopodlažnej haly, ktorá po rekonštrukcii bude vytvárať jeden celok a v priestoroch bývalej haly budú situované štyri učebne s počtom             á 180 miest. Zastavaná plocha pred rekonštrukciou je 2 797 m2, obostavaný priestor                 33 437 m2 , po rekonštrukcii bude zastavaných 2 836,7 m2 a obostavaný priestor 37 293 m2. Celková úžitková plocha po realizácii rekonštrukčných prác bude 9 559,23 m2.

Cieľom rekonštrukcie je sústredenie rozptýlených a nevýhodne dislokovaných pracovísk UKF do jedného areálu a odstránenie havarijného stavu zapríčineného nedostatkom priestorov na vzdelávaciu a vedecko-výskumnú  činnosť. Priestory, ktoré má v správe UKF Nitra boli dimenzované na 1 000 študentov a v súčasnosti študuje na UKF v dennej forme 4 383 študentov a v externej forme 3 917 študentov.

	Pri predpokladanom pôvodnom rozpočte stavby 55 mil. Sk, ktorý bol zo strany UKF Nitra predložený ako odhad na rekonštrukčné práce súvisiace s blokom A bez nadstavby a využitia priestorov haly.

	Zvýšenie nákladov oproti predpokladanému rozpočtu je zapríčinené vyvolanými investíciami a z titulu rekonštrukcie a dodržania STN noriem. Sú to predovšetkým práce stavebného charakteru – vybúranie stropnej konštrukcie z dôvodu karbonizácie betónu, následné zosilnenie obvodových konštrukcií, nutnosť podchytávania základových konštrukcií a vybudovanie nových stropných konštrukcií.

Vyvolanými investíciami sú vybudovanie trafostanice, prípojka vysokého napätia a vybudovanie novej kotolne, nakoľko súčasná nevyhovuje požiadavkám STN na uvedený druh objektu. Do celkového rozpočtu sú zahrnuté náklady na prvotné vybavenie objektu zariadením a vzduchotechnikou v učebniach. Spracovaná projektová dokumentácia komplexne rieši umiestnenie Pedagogickej fakulty, na štandardnej úrovni je vybavenosť učební a kancelárií v súlade s koncepciou rozvoja UKF Nitra.

	Nedostatok posluchární, seminárnych miestností, administratívnych priestorov, skladových a údržbárskych priestorov vyplýva z historického vývoja na univerzite: vznik troch fakúlt z bývalej Vysokej školy pedagogickej a nadväzne reštitúcia budovy na Farskej ulici, kedy univerzita bola povinná uvoľniť všetky objekty na Farskej ulici v Nitre /kde bola situovaná Fakulta prírodných vied a časť pedagogickej fakulty/ a následne neprimeraný nárast študentov.

	Náhrada za uvoľnené priestory /objekt bývalej Polikliniky Nitra/ Univerzita Konštantína Filozofa v Nitre nenaplnila ani minimálne  rozvojové potreby, nereprezentovala plnohodnotný ekvivalent pôvodných priestorov a viedla k ďalšiemu roztriešteniu vyučovacích priestorov univerzity.

	Zlú situáciu univerzity odráža aj prehľad piestorového vybavenia vysokých škôl             k 31. 12. 2000, ktorý poukazuje na poddimenzovanosť priestorov UKF v Nitre v porovnaní s ostatnými vysokými školami na Slovensku:
-	vyučovacie priestory na študentov denného štúdia a interných doktorandov na UKF Nitra predstavujú 2,09 m2,
-	vyučovacie priestory na študentov denného štúdia a interných doktorandov predstavujú celoslovenský priemer 8,24 m2.

Vláda SR začiatkom roku 2001 odporučila univerzite zriadiť fakultu pre prípravu učiteľov, kultúrnych a osvetových pracovníkov v maďarskom jazyku. V súlade s odporučením vlády SR a aktuálnymi  potrebami univerzita spracovala nový zámer a plánuje zriadenie fakulty UNESCO. Vytvorenie tejto organizačnej jednotky pre vzdelávanie a kultúru národnostných menšín ako pracoviska na podporu  a zabezpečenie kvality vzdelávania príslušníkov národnostných menšín a etnických kultúr žijúcich na území Slovenska a prípadne v zahraničí si vyžaduje aj priestorové podmienky, ktoré plánuje UKF Nitra situovať v rekonštruovanom objekte S. I. T.

	Vybudovaním areálu S. I. T. na Dražovskej ceste v celkovom investičnom náklade 198,2 mil. Sk bude riešený aj spoločný problém UKF Nitra a nitrianskeho biskupstva realizácie „Univerzitného pastoračného centra v Nitre“ na ktorom sa v rámci projektu „Veľké jubileum 2000“ podieľalo aj Ministerstvo kultúry SR. Podporu realizácii tohto projektu v rámci rekonštrukcie areálu S. I. T. vyjadril aj predseda vlády Slovenskej republiky v liste č. 2022/2001 PV zo dňa 13. júna 2001.

Z á v e r

	Univerzita Konštantína Filozofa v Nitre patrí v rámci univerzít Slovenska k stabilizovaným inštitúciám s dlhoročnou tradíciou.

	Prijatím návrhu na začatie stavby s rozpočtovým nákladom 198,2 mil. Sk by sa dlhodobo vyriešila potreba univerzity tak, aby bola aj naďalej významnou vedecko – vzdelávacou inštitúciou v SR. Na základe v materiáli uvedených dôvodov navrhujeme zvýšenie rozpočtových nákladov tejto stavby z doterajších 55 mil. Sk na 198,2 mil. Sk.
	Súhlasné stanovisko Ministerstva financií SR v rámci medzirezortného pripomienkového konania tvorí prílohu tohto materiálu.